To personer er natten til tirsdag omkommet i en voldsom brand i en beboelsesejendom i Løgstør. Otte andre er bragt til skadestuer i området med røgforgiftning, oplyser Nordjyllands Politi til Ritzau. Alle er uden for livsfare. - Den ene døde blev fundet i en lejlighed ved brandstedet. Den anden person bliver fundet lige uden for bygningen, fortæller vagtchef ved Nordjyllands Politi Karsten Højrup Kristensen. Han kan ikke udtale sig om de dødes køn eller alder, da de pårørende endnu ikke er underrettet. Branden på Bredgade 75 opstod omkring klokken 00:30 i boligkomplekset, som har to etager og flere opgange. Branden var under kontrol ved 03-tiden, men der er sket store skader på ejendommen, fortæller vagtchefen. - Ilden starter formentlig op i nogle af de øverste lejligheder og spreder sig hurtigt, og der er gennembrænding af taget forholdsvist hurtigt. - Beboerne får advaret hinanden hurtigt, og de fleste kommer ud, siger Karsten Højrup Kristensen. 28 personer blev efterfølgende samlet på et pårørendecenter, der er blevet oprettet i Løgstør Hallerne. Nogle har selv fundet et sted at overnatte, mens andre fortsat befinder sig i hallerne. Efterforskere forsøger nu at finde ud af, hvordan branden er opstået.

Referat:
Yderligere otte personer måtte på skadestuen med røgskader efter en voldsom brand i etageejendom i Løgstør